
REPUBLIKA E SHQIPËRISË
KUVENDI
Komisioni për Veprimtaritë Prodhuese, Tregtinë dhe Mjedisin


Tiranë më, 16.7.2015							             Dokument parlamentar

RAPORT
PËR
PROJEKTLIGJIN  “PËR RATIFIKIMIN E MARRËVESHJES, NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE QEVERISË SË REPUBLIKËS FEDERALE TË GJERMANISË, PËR BASHKËPUNIMIN FINANCIAR 2011 PËR PROJEKTIN “EFIÇENCA ENERGJETIKE - PROGRAMI PËR SEKTORIN E TRANSMETIMIT TË ENERGJISË ELEKTRIKE””

Komisioni për Veprimtaritë Prodhuese, Tregtinë dhe Mjedisin shqyrtoi projektligjin “Për ratifikimin e marrëveshjes, ndërmjet Këshillit të Ministrave të Republikës së Shqipërisë dhe qeverisë së Republikës Federale të Gjermanisë, për bashkëpunimin financiar 2011 për projektin “Efiçenca energjetike - programi për sektorin e transmetimit të energjisë elektrike””, në mbledhjen e datës 16 korrik 2015. 

Për të paraqitur projektligjin në komision dhe për t’iu përgjigjur interesit të deputetëve, ishin të pranishëm përfaqësues të Ministrisë së Energjisë dhe Industrisë. 

“Efiçenca energjetike”  është një nga programet kryesore për zhvillimin e rrjetit të transmetimit. Programi ka si qëllim rritjen e kapaciteteve të transmetimit të energjisë elektrike në Shqipëri dhe përmirësimi i sigurisë dhe cilësisë së furnizimit të sistemit të transmetimit të energjisë elektrike në Shqipëri. Projektet e përzgjedhura për financim, në kuadër të këtij programi, janë “Linja e transmetimit 220 KV Tiranë-Rrashbull” dhe “Unaza e Tiranës 110 kV”. 

Projekti do të zbatohet nga Banka Gjermane për Zhvillim, KfW, përkatësisht përmes bankave private të nivelit të dytë dhe Operatorit të Sistemit të Transmetimit.

Huaja që do të lëvrohet nga KfW-ja është me kushte të favorshme në një vlerë deri në 40 milionë euro. Përdorimi i kësaj shume, kushtet me të cilat vihet në dispozicion ajo, si dhe procedurat e dhënies së porosisë do të përcaktohen në kontratat që do të përfundohen midis KfW-së dhe marrësve të huasë dhe Financimit. Marrëveshja parashikon gjithashtu zhvleftësimin e shumës prej 40 milionë eurosh në rast se kontratat përkatëse të huadhënies nuk përfundohen brenda datës 31 dhjetor 2018 dhe kontratat përkatëse financimit brenda 8 viteve nga premtimi i tyre.

Në përfundim të diskutimeve, Komisioni, u shpreh dakord për kalimin e këtij projektligji për miratim në seancë plenare. 

Kozma DASHI			           	   	   				 Eduard SHALSI

